**Smuk, nutidig og relaterbar lyrik fra fremadstormende Søn**

*Vennerne i Søn sender skønne indiepop-portrætter af den unge generation ud i Lille VEGA den 1. november.*

I februar udgav danske Søn deres debutalbum, *Det Skandinaviske Design*. Det er blevet rost til skyerne for dets energiske indiepop, der tager lytteren med på en smuk lyrisk rejse gennem ungdommens op- og nedture. Det er en fri og ungdommelig tour de force ud i legende guitarriffs og iørefaldende hooks. Musikmagasinet GFR kvitterede med seks stjerner og skrev bl.a.:

*”Årets dansksprogede popplade 2019 er muligvis udkommet. Det fortjener en topkarakter på vores uperfekte skala for et debutalbum, der har sin helt egen stemme og ikke er bange for at bruge den.”*

Søn har en unik evne til at sammenkoble den inderlige sangskrivning med et spraglet, tempofyldt lydbillede, der tager små afstikkere til genrer som jazz og blues. På albummets titelnummer dykker bandet ned i Ikeas minimalistiske møbeldesigns, som en allegori på menneskets overfladiske adfærdsmønstre, der distancerer os fra omverdenen.

Bandet udgøres af vennerne Kristoffer Jessen, Søren Michelsen, William Hoffmann, Jonathan Leer-Birlov og Carl-Erik Gippert. Bandet startede deres musikalske eksperimenter under et højskoleophold for et par år siden, og i 2017 udgav de deres debutep *Autobahn*. Ep’en indeholder bl.a. hittet ”King Kebab” om sulten, der melder sig efter en våd bytur.

I februar spillede bandet et totalt udsolgt Ideal Bar, til juli står de på Rising-scenen på Roskilde Festival og til november bliver det Lille VEGAs tur.

**Fakta om koncerten:**

Søn (DK)

Fredag d. 1. november kl. 21.00

Lille VEGA, Enghavevej 40, 1674 København V

Billetpris: 165 kr. + gebyr

Billetsalget starter i dag via vega.dk og Ticketmaster.dk